สรรพากรมึนตึ้บไร้คนผิดภาษีชิน
สรรพากรมึน หาคนผิดภาษีหุ้นชิน 546 ล้านบาท ไม่เจอ
25 ส.ค. 2554

สรรพากรมึน หาคนผิดภาษีหุ้นชิน 546 ล้านบาท ไม่เจอ
แหล่งข่าวจากกรมสรรพากร เปิดเผยว่า กรมสรรพากรยังไม่สามารถหาผู้รับผิดชอบต่อความเสียหายที่เกิดจากการเก็บภาษีหุ้นไม่ได้ 546 ล้านบาท จากการโอนหุ้นบริษัท ชินวัตร คอมพิวเตอร์ แอนด์ คอมมิวนิเคชั่น ระหว่างคุณหญิงพจมาน ณ ป้อมเพชร อดีตภริยา พ.ต.ท.ทักษิณ ชินวัตร อดีตนายกรัฐมนตรี กับนายบรรณพจน์ ดามาพงศ์ ตั้งแต่ปี 2540 ซึ่งล่าสุดศาลอุทธรณ์พิพากษาจำคุกนายบรรณพจน์ 2 ปี แต่ให้รอลงอาญา
ทั้งนี้ เมื่อปี 2551 หลังศาลชั้นต้นตัดสินว่าบุคคลทั้งสามมีการเลี่ยงการจ่ายภาษีแก่รัฐจริง ทางกรมสรรพากรได้ตั้งคณะกรรมการหาผู้รับผิดชอบทางแพ่งเงินภาษีที่เก็บไม่ได้ 546 ล้านบาท แต่ปรากฏว่าคณะกรรมการชุดดังกล่าวไม่สามารถหาเจ้าหน้าที่ที่เกี่ยวข้องมารับผิดชอบจากการทำหน้าที่บกพร่องได้ และได้ขอยุบการทำงานของคณะกรรมการชุดดังกล่าวไป
ทั้งนี้ โพสต์ทูเดย์ได้พยายามติดต่อนายสาธิต รังคสิริ อธิบดีกรมสรรพากร นางจิตรมณี สุวรรณพูล รองอธิบดีกรมสรรพากร ในฐานะโฆษกกรมสรรพากร และนางเสาวนีย์ กมลบุตร รองปลัดกระทรวงการคลัง ที่ดูแลด้านรายได้ เพื่อสอบถามความคืบหน้าในประเด็นดังกล่าว แต่ทั้งสามคนไม่รับโทรศัพท์และไม่ติดต่อกลับ
ขณะที่มีรายงานว่า ผู้บริหารกรมสรรพากรที่เกี่ยวข้องกับการละเว้นเก็บภาษีดังกล่าว ประกอบด้วย นายศิโรตม์ สวัสดิ์พาณิชย์ อดีตอธิบดีกรมสรรพากร นายวิชัย จึงรักเกียรติ อดีตผู้อำนวยการสำนักงานกฎหมาย กรมสรรพากร ซึ่งคณะกรรมการป้องกันและปราบปรามการทุจริตแห่งชาติ (ป.ป.ช.) ชี้มูลว่าละเว้นปฏิบัติหน้าที่ ทำให้ถูกไล่ออกจากราชการ แม้ว่าต่อมาศาลชั้นต้นจะยกฟ้อง แต่อธิบดีศาลมีความเห็นแย้ง เห็นว่าการดำเนินการของทั้งสองมีผลประโยชน์ได้เสีย ทำให้ได้เลื่อนตำแหน่งจนอัยการต้องส่งเรื่องให้ศาลอุทธรณ์พิจารณาเอาผิดต่อไป
แหล่งข่าวเปิดเผยว่า สำหรับความคืบหน้าในการเก็บภาษีหุ้นชินคอร์ป 1.2 หมื่นล้านบาท จาก พ.ต.ท.ทักษิณ เจ้าของหุ้นตัวจริงนั้น ขณะนี้ความเห็นของกรมสรรพากรแตกเป็น 2 ฝ่าย ทั้งที่เห็นว่าต้องเก็บภาษีและไม่ต้องเก็บภาษี ขณะเดียวกันก็มีข้อวิพากษ์วิจารณ์เกี่ยวกับการเอื้อประโยชน์ให้ผู้เสียภาษี